Flystyrten i Svartehavet 2016

Flystyrten i Svartehavet 2016 fant sted 25. desember 2016, da et militærfly av typen Tupolev Tu-154, tilhørende det russiske forsvarsdepartementet styrtet i Svartehavet, på vei fra Sotsji i Russland til Hmeimim i Syria. Alle de 92 personene om bord omkom i ulykken.

Flyet tok opprinnelig av fra Tsjkalovskij lufthavn utenfor Moskva og mellomlandet i Sotsji for å etterfylle drivstoff. Flyet forsvant fra radaren bare et par minutter etter avgang fra Sotsji klokken 05.27 lokal tid.

Flyet 
Flyet som var involvert i ulykken var en Tupolev Tu-154B-2-maskin, med registreringsnummer RA-85572, som hadde blitt produsert i Sovjetunionen og vært i drift siden 1983.

Ulykken 
Flyet styrtet kort tid etter avgang fra Sotsji internasjonale lufthavn i Russland, med den russiske Hmeimim-basen utenfor den syriske byen Latakia som sin destinasjon. Flyet tok av fra svartehavsbyen Sotsji med 92 personer om bord klokken 05.27 lokal tid. Om bord på flyet var 64 medlemmer i det berømte Aleksandrov-ensemblet (det offisielle koret til Russlands væpnede styrker), inkludert dets dirigent Valerij Khalilov. Ni av passasjerene var journalister, tre hver fra Pervyj kanal, NTV og Zvezda. Flymannskapet besto av åtte personer. I tillegg var det med åtte militære, to embetsmenn og en lege.

Flyet styrtet i Svartehavet 1,5 kilometer utenfor kysten av Sotsji. Det ble gjort funn av vrakrester på 50–70 meters dyp, halvannen til seks kilometer fra kysten. Ingen av 93 personene om bord overlevde styrten. Tolv omkomne ble hentet opp fra havet på havaristedet.

Granskning 
Russlands president Vladimir Putin beordret full gransking av styrten. Umiddelbart etter styrten satte den russiske etterforskningskomiteen i gang en kriminaletterforskning for å finne årsaken til ulykken.

Vladimir Putin erklærte dessuten 26. desember 2016 for å være en nasjonal sørgedag.

Referanser 

Svarte
svarte
svarte
2016 i Russland
Svartehavet